V. Novotný, poslanec: (2010-02-10):
Myslím, že nepoviem nič prekvapujúce, keď skonštatujem, že lekárska služba prvej pomoci na Slovensku nefunguje dobre. V poslednom období sme spolu s kolegom Markovičom urobili viac výjazdov do jednotlivých regiónov Slovenska, kde sme sa rozprávali s poskytovateľmi lekárskej služby prvej pomoci, so všeobecnými lekármi, ktorí túto LSPP-čku slúžia, ale aj s asociáciami a spoločnosťami, ktoré ich zastupujú, o fungovaní lekárskej služby prvej pomoci. Dámy a páni, chcem veľmi pokojne konštatovať, že problém s jej fungovaním je vážnejší, ako sa môže na prvý pohľad zdať. A môžem konštatovať aj to, že čím je to ďalej od Bratislavy, tým je problém väčší. Máme pohotovosti, kde lekár za jednu hodinu služby dostáva menej ako 1 euro. Máme oblasti, kde na jedného všeobecného lekára pripadnú do mesiaca štyri služby a po ich skončení ráno o 7.00 hodine nastupuje na svoju ambulanciu čiže Zákonník práce neexistuje. Máme oblasti, kde napriek nepretržitosti pohotovosti, ktorá je zadefinovaná v zákone, pohotovosť o ôsmej večer zavrie, nie je žiadna lekárska služba prvej pomoci, napriek tomu, že zákon hovorí o jej nepretržitom fungovaní. Nespokojní lekári sa búria. Pred rokom spísali petíciu, ktorú adresovali parlamentu. A ich nespokojnosti je možné rozumieť. Zákon ich núti  uzatvárať nevýhodné zmluvné vzťahy. Zákon ich núti slúžiť u iného poskytovateľa pohotovosť, pričom nemajú nárok na dôstojnú odmenu za ich prácu. Cena za službu lekárskej služby prvej pomoci, teda za túto formu poskytovania zdravotnej starostlivosti je regulovaná vládou. A od nástupu tejto vlády sa ani raz nevalorizovala. Strana Smer, či už sú to poslanci alebo minister zdravotníctva, vie, že pohotovosť nefunguje dobre. Ale treba povedať, že zmeny, ktoré presadili či už vládne novely alebo poslanci strany Smer prostredníctvom novelizácií zdravotníckych zákonov, viedli len k zhoršeniu situácie. V máji 2007 prešla poslanecká novela pána kolegu Zvonára, na základe ktorej parlament schválil povinné služby lekárov na lekárskej službe prvej pomoci na základe rozpisu samosprávneho kraja. V apríli 2009 minister Raši predložil varianty riešenia situácie. A v ministerskej analýze sa prikláňal k návrhu na zrušenie nočnej pohotovosti. V júni 2009 poslanec Valocký navrhol zrušiť nočnú pohotovosť po 24.00 hodine. Osvojil si tak názor ministerstva. Ale keďže šlo o poslanecký návrh, do určitej miery sa tým vyhol pripomienkovému konaniu a námietkam verejnosti. V októbri svoj návrh potom stiahol. Najjednoduchšie riešenie zrušiť nočnú pohotovosť pri nezmenenom objeme peňazí napadlo aj pána ministra Rašiho. Lekári by tak získali viac voľného času na oddych medzi svojou prácou v ambulancii. Firmy, ktoré dneska vykonávajú lekársku službu prvej pomoci, ktoré majú licenciu a povolenia na LSPP, by teda mali logicky väčší zisk, pretože by mali rovnaké výnosy pri nižších nákladoch a možno by slúžiacim lekárom zaplatili viac. Záchranky by mali viacej výjazdov, pretože po 24.00 hodine by sa mali postarať o tých pacientov, ktorí teda nebudú môcť byť ošetrení na pohotovosti. Jediné, čo by nefungovalo dobre, je dostupnosť tejto formy zdravotnej starostlivosti pre pacientov. Dostupnosť pre pacientov by sa zhoršila, pretože po polnoci by mal pacient jedinú možnosť, a to zavolať si RZP. Ak by prišla a odviezla ho na ošetrenia alebo mu poskytla zdravotnú starostlivosť, toto by bol ten menší problém, horší problém by bol vtedy, ak by neprišla preto, že by bola na výjazde pri dôležitejšom alebo vážnejšom prípade. Upozorňovali sme už vtedy na to, že toto riešenie nie je správne. Pohotovosť má byť dostupná a nepretržitá. V polovici septembra potom pán poslanec Valocký stiahol svoj návrh na skrátenie lekárskej služby prvej pomoci do polnoci z rokovania parlamentu. Minister zdravotníctva Richard Raši ma vtedy vyzval, aby sme ponúkli riešenie my. Budem citovať pána ministra z 19. januára 2010, povedal to pre agentúru SITA, že „ja som v súčasnosti dal priestor jemu, nech ukáže a nech prednesie svoj návrh, ktorý v súčasnej situácii so súčasným objemom finančných prostriedkov túto problematiku vyrieši“. Toľko citát ministra Rašiho, Myslel tým mňa. Predložiť v súčasnosti riešenie je o to dôležitejšie, že ministerstvo zdravotníctva si podľa môjho názoru s týmto problémom akosi nevie poradiť. Minister zdravotníctva pán Raši v súčasnosti nevie, kedy by jeho rezort mohol predložiť návrhy na zmeny fungovania pohotovosti. Povedal to znova pre agentúru SITA, 19. januára, citujem: „Nechcem vravieť termín, lebo naozaj ešte to neviem.“ Potom ale dodal: „Malo by to byť do konca volebného obdobia.“ Riešenie fungovania a problémov spojených s fungovaním lekárskej služby prvej pomoci je cieľom tohto návrhu zákona, ktorý dnes prerokovávame v prvom čítaní a ktorý predkladám spolu so svojím kolegom Petrom Markovičom. Navrhujeme zrušiť povinnosť lekárov slúžiť lekársku službu prvej pomoci, ako aj sankcie za nesplnenie tejto povinnosti. Podľa nášho názoru majú lekári slúžiť pohotovosť dobrovoľne, teda za podmienok, ktoré aj oni považujú za spravodlivé. Navrhujeme, ďalej, zrušiť cenovú reguláciu, jednak v zákone, kde sa hovorí, že ministerstvo zdravotníctva alebo vláda svojím nariadením upraví ceny, ktoré majú zdravotné poisťovne platiť lekárskym službám prvej pomoci, lebo sme o tom presvedčení, že práve táto cenová regulácia dnes bráni zdravotným poisťovniam odmeňovať lekársku službu prvej pomoci spravodlivejšie a následne je teda limitom toho, aby pohotovosti mohli platiť lekárom a zdravotným sestrám, ktoré tam slúžia, viac za ich prácu. Zdravotná poisťovňa je podľa platného zákona povinná zabezpečiť tzv. minimálnu sieť, kam patrí i lekárska služba prvej pomoci. Preto naša predstava, ako by to malo reálne fungovať, je asi taká, že ak zrušíme reguláciu cien a služby budú dobrovoľné najprv v rámci kontraktačnej politiky zdravotných poisťovní v zmysle toho, že zo zákona o zdravotných poisťovniach majú povinnosť zazmluvniť poskytovateľov zdravotnej starostlivosti minimálne v rámci minimálnej siete, začnú v deregulovanom režime rokovať s poskytovateľmi lekárskej služby prvej pomoci o cene za poskytnutú zdravotnú starostlivosť. Keďže lekárska služba prvej pomoci bude chcieť zabezpečiť nepretržitú dostupnosť jej služieb, bude musieť dohodnúť zmluvné vzťahy s lekármi, či už všeobecnými lekármi, ako je tomu v súčasnosti, alebo tak ako to navrhuje vládna novela zákona o poskytovateľoch, ktorú sme posunuli do druhého čítania, aby na tejto pohotovosti mohli slúžiť aj internisti a pediatri, nielen všeobecní lekári. Teda pohotovosť bude rokovať s lekármi o tom, za akých podmienok by boli ochotní podpísať zmluvu s touto pohotovosťou a vykonávať pohotovostnú službu. To znamená, že zdravotná poisťovňa bude motivovaná dohodnúť sa s pohotovosťami na takých cenových podmienkach, ktoré sú pre obe strany výhodné. A následne pohotovosti budú môcť lepšie odmeňovať, o tom sme presvedčení, lekárov a zdravotné sestry, ktoré tam budú slúžiť. S touto novelou zákona, ktorú sme predložili na prebiehajúcu schôdzu Národnej rady, vyjadrili súhlas aj mnohé lekárske organizácie, s ktorými sme rokovali. Čiastočne s ňou súhlasí aj Asociácia súkromných lekárov, aj Slovenská lekárska komora, aj keď obe tieto inštitúcie informovali o tom, že rokujú s ministerstvom zdravotníctva aj o iných riešeniach, ktoré by mala priniesť dlho očakávaná vládna novela. Súhlas vyjadrila aj Slovenská spoločnosť všeobecného lekárstva. Na moje milé prekvapenie čiastočne súhlasila aj zdravotná poisťovňa Dôvera s cenovou dereguláciou, skôr má problém s tým, že si nechce zobrať na svoje plecia celú zodpovednosť za fungovanie lekárskej služby prvej pomoci. Petičný výbor všeobecných lekárov, ktorí zbierali podpisy pod petíciu, ktorú doručili do Národnej rady začiatkom minulého roka, tiež vyjadril súhlas. Chcem ešte raz zopakovať, že týmto návrhom chceme jednak vyjsť v ústrety lekárom a zdravotným sestrám, ktoré slúžia na pohotovosti, aby mohli túto službu vykonávať dobrovoľne a za primeranú odmenu, aby mohli teda ľahšie vyjednávať so svojím zamestnávateľom, keď to tak môžem povedať, alebo s poskytovateľom, u ktorého poskytujú zdravotnú starostlivosť, o výške odmeny. Dneska to totiž veľmi možné nie je, pretože lekár má povinnosť podľa rozpisu samosprávneho kraja slúžiť LSPP, ale nikde nie je napísané, akú odmenu mu lekárska služba prvej pomoci za jeho prácu má dať. Týmto návrhom chceme vyjsť v ústrety aj pacientom, lebo sme o tom presvedčení, že budeme vedieť zabezpečiť, keď schválime túto novelu, nepretržitú dostupnosť lekárskej služby prvej pomoci. Chcem povedať, že tento zákon nie je politický, tento zákon je o našom pohľade na túto problematiku, je o tom, aby sme zachovali túto formu poskytovania zdravotnej starostlivosti, ale zároveň aby sme zabezpečili dobrovoľnosť jej výkonu pre lekárov a zdravotné sestry, aby sme im zabezpečili lepšie odmeňovanie za ich prácu, lebo iste uznáte že 1 euro alebo 2 eurá za hodinu pre prácu lekára v noci je naozaj smiešna a nedôstojná odmena, a zároveň aby sme túto formu poskytovania zdravotnej starostlivosti vedeli zachovať rovnako nepretržitú a dostupnú pre pacientov, pretože nemôžme s tým súhlasiť, aby rýchla lekárska pomoc alebo rýchla zdravotná pomoc zvážala horúčkovité stavy do nemocníc, keď to dokáže vyriešiť lekárska služba prvej pomoci s omnoho nižšími nákladmi. Ďakujem pekne za vašu pozornosť a poprosím vás ešte raz o podporu tohto poslaneckého návrhu zákona.